עומדים לקראת הפקת קולקציה?
לפני פרויקט בסדר גודל של הפקה, חשוב להדגיש שכמעצבי שיער אנו חייבים, קודם כל, לברר עם עצמנו, מה הצרכים והרצונות שלנו, מה הציפיות מהתוצאה הסופית ומה היינו רוצים להשיג מבחינה תקשורתית.
על הקונספט ובחירת הנושא שיוביל את הקמפיין נדרש זמן מחשבה מבעוד מועד. בשלב הזה אני ממליץ לעבור על המגזינים המובילים מהעולם, לבקר באתרי אינטרנט מובילים כדי לספוג מקסימום השראה מהנעשה בהתאם לעונה ולתקופה. ההפקה ואנשי המקצוע שנבחרו לעבוד יחד חייבים לשדר על "אותו גל", ובעיקר לשרת את הצרכים כפי שהוגדרו בתחילה.
כאשר חושבים על קולקציה - למעשה יוצרים שפה שבה משתלבים המסרים השיווקיים, המקצועיים והמסחריים של המספרה. באמצעות הוויזואליים אנחנו מעבירים הלאה את החזון שלנו כמעצבים. בתוצאה הסופית של הקולקציה נוצר מסר חזק ואחיד לכל העבודות והעיצובים שמוצגים בה וזה בהחלט משרת את הכוונות והאינטרסים שלנו אל מול הקהל הרחב.
בקולקציית אופנת שיער הנטייה באופן טבעי היא להבליט כמה שיותר את נושא השיער, אבל אני חייב לומר כי דווקא המראה הכללי הוא זה שכובש יותר. ה"לוק", שתוכנן בקפידה יחד ובשיתוף עם אנשי המקצוע שבחרת על סט הצילומים, יהיה מוצלח כאשר ישנו קו מוביל - שפה שנבחרה לצורך העניין.
לדוגמא, תהליך העבודה מול ועם סטייליסטית שלה גישה לבגדים ולאביזרים שונים מעניינים ומיוחדים עוד בשלב התכנון הינו קריטי ומחוייב המציאות כדי שכל הפרטים יתחברו יחד לתוצאה הרצויה.
כאשר מכינים קולקציית שיער חשוב להכין את התשתית של הצבע, הגוונים, התוספות וכל מה שנבחר לשיער הדוגמנית יום לפני. יש צורך לפנות מספיק זמן כדי לתת את הדעת בכל הקשור לתכנון המראה הנבחר. על מנת שניתן יהיה לחסוך כמה שיותר זמן ביום הצילום חשוב להכין את הכול מבעוד מועד כאמור, כמו גם לבצע את התספורת ולתכנן את העיצובים של התסרוקות במידה והם חלק מהקולקציה שנבחרה. אם בחרתם להציג בשיער מראה של נפח ותלתלים, רצוי לגלגל רולים יום לפני כדי שלמחרת ניתן יהיה לקבל כמה שיותר נפח. להוריד את הנפח קל יותר מאשר ליצור אותו. אם מתכננים יותר ממראה אחד לדוגמנית - שוב רצוי לתכנן את הכול כך שתגיעו מוכנים ומאובזרים לסט.
בחירת אנשי המקצוע תעשה לאחר שהתקיימו פגישות איתם במהלכן הובנו כל הצרכים מבלי שיהיה צורך בפשרות.